ኢትዮጵያ ከኦማን ጋር ያላትን ግንኙነት ማጠናከር ትሻለች
አዲስ አበባ፤ ሐምሌ 19/2005 (ዋኢማ) – ኢትዮጵያ ከኦማን ጋር ያላትን ግንኙነት የበለጠ አጠናክራ ለመቀጠል እንደምትሻ የኢፌዴሪ ፕሬዚዳንት ዛሬ ገለጹ። ፕሬዚዳንት ግርማ ወልደጊዮርጊስ በኢትዮጵያ የሥራ ጊዜያቸውን ያጠናቀቁትን የኦማን አምባሳደር አብደላ ሐመትን በብሔራዊ ቤተ-መንግሥት ተቀብለው ባነጋገሩበት ወቅት እንደገለፁት ኢትዮጵያ ከአገሪቱ ጋር ያላት ግንኙነትን ወደላቀ ደረጃ ለማሳደግ ፍላጎት አላት። ከኦማን ጋር ያለው መልካም የሆነ ዲፕሎማሲያዊ ግንኙነት በኢንቨስትመንትና በባህል ይበልጥ በማጠናከር የትብብር አድማሷን ማስፋት እንደምትፈልግ አመልክተዋል። የአገሮቹ ግንኙነት በተለይም በንግድ መስክ መልካም የሚባል እንደነበር ፕሬዚዳንት ግርማ አስታውሰዋል። አምባሳደር ሐመት በበኩላቸው አገራቸው ከኢትዮጵያ ጋር መልካም የሚባል ግንኙነት እንዳላትና አገሮቹ ያላቸውን የሁለትዮሽ ግንኙነት ወደ ላቀ ደረጃ ለማሸጋገር ጠንካራ ፍላጎት እንዳላትም ገልጸዋል። የጅማን ቤተ-መንግሥት ሲጎበኙ የተመለከቷቸው ጽሁፎችና ቅርፃ ቅርፆች በኦማንና በኢትዮጵያ መካከል ያለውን የቆየ ወዳጅነት እንደሚያመለክቱ አስታውቀዋል።እንደ ኢዜአ ዘገባ  በቀጣይም ኢትዮጵያና ኦማን ያላቸውን ሁለንተናዊ ግንኙነት ወደፊትም ተጠናክሮ እንዲቀጥል ጥረት እንደሚያደርጉ አስታውቀዋል። አምባሳደር ሐመት ተቀማጭነታቸው ሰንዓ፣ የመን ሆኖ ኢትዮጵያን ያገለገሉት ላለፉት 13 ዓመታት እንደነበር የኢትዮጵያ ዜና አገልግሎት አስታውቋል።